पाएं अपने शहर की ताज़ा ख़बरें और फ्री ई-पेपरडाउनलोड करें
नगर निगम के द्वारा शनिवार की सुबह नौ बजे के करीब जेसीबी बेलवाटिका पंप हाउस पहुंची। जेसीबी के द्वारा कोयल नदी में पहले से काटे गए चैनल को पुन: काटकर बालू को निकाला गया। इससे चैनल का गहरीकरण होने से पंप हाउस में लगे 60-60 एचपी के दोनों पंप को पर्याप्त पानी मिलने लगा। इसके बाद रविवार की दोपहर से पानी को स्टोरेज कर क्रमवार स्टेशन रोड व जिला स्कूल जलमीनार, आईटीआई व बीएन कॉलेज जलमीनार, पीएचईडी जलमीनार को भेजा गया। उसके बाद रविवार को नगर निगम के ड्राइजोन हमीदगंज व कुंड मुहल्ला में सीधी जलापूर्ति की गई।
ठेकेदार अजीत कुमार सिंह ने बताया कि अधूरी शहरी जलापूर्ति योजना के तहत कोयल नदी में काटे गए चैनल में बालू के भर जाने से शुक्रवार से शहरी जलापूर्ति प्रभावित हो गई थी। चैनल में बालू के आ जाने से उससे जुड़े बेलवाटिका पंप हाउस के 60-60 एचपी के दो पंप में से एक पंप को पानी मिलना बंद हो गया था। एक पंप को मुश्किल से दो घंटे के अंतराल पर आधा घंटा पानी मिल पाता था। इस कारण रोटेशन कर शहरी क्षेत्र में जलापूर्ति की जा रही थी। नगर निगम ने अपने वादे के अनुसार शनिवार को जेसीबी भेजा, जिससे चैनल का गहरीकरण किया गया। इसके बाद सोमवार से जलापूर्ति नियमित हो गई। गौरतलब है कि अधूरी शहरी जलापूर्ति योजना में जैकवेल व इंटकवेल के नहीं होने के कारण नदी के बहते जल को लेकर जलापूर्ति की जाती है लेकिन गर्मी में नदी के सूख जाने के कारण नदी में जेसीबी से चैनल काटा गया है,जिससे पंप हाउस में लगे पंप को पानी मिलता है। 8-10 दिन के अंतराल पर चैनल बालू से भर जाता है जिससे जलापूर्ति प्रभावित होती है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn